आयोजना सकिएको दुई वर्षमा पनि आएन पानी
बागलुङ नगरपालिका–१ खनियाघाटस्थित माझी वस्ती लक्षित खानेपानी आयोजनाको काम सम्पन्न भएको दुई वर्ष पुग्यो । ‘एक घर एक धारा’ अभियानअन्तर्गत लिफ्ट प्रविधिमार्फत खानेपानी जडान गर्न वस्तीका २२ वटा घरमा धारा जडान भए पनि पानी आएको छैन ।
नवीन शिशिर विकबागलुङ, साउन २३ गते । बागलुङ नगरपालिका–१ खनियाघाटस्थित माझी वस्ती लक्षित खानेपानी आयोजनाको काम सम्पन्न भएको दुई वर्ष पुग्यो । ‘एक घर एक धारा’ अभियानअन्तर्गत लिफ्ट प्रविधिमार्फत खानेपानी जडान गर्न वस्तीका २२ वटा घरमा धारा जडान भए पनि पानी आएको छैन ।कालीगण्डकी नदीको पानी लिफ्ट प्रविधिबाट तानेर वस्तीमाथि निर्माण भएको ट्याङ्कीमा सङ्कलन गर्ने संरचना तयार  छ । पानी तान्न प्रयोग हुने ‘पम्पिङ्ग मेसिन र विद्युत् जडान नहुँदा आयोजनाले पूर्णता नपाएको हो ।घरघरमा धारा जडान भए पनि स्थानीयले व्यक्तिगत मुलको पानीलाई पैसा तिरेर उपभोग गर्न बाध्य छन् । माझी वस्तीको लागि पर्वत जलजला गाउँपालिकाको दमुवाखोला नजिकै निजी आवदीको मुलको पानी पाइपमार्फत ल्याइएको छ । मुलको पानी उपभोग गरेबापत मुलधनीलाई स्थानीयले वार्षिक ३० हजार रुपियाँ बुझाउँछन् । ‘‘घरमा धारा जडान भएको दुई वर्ष बित्यो तर, पानी आउँदैन,’’ स्थानीय माया माझीले भन्नुभयो, ‘‘भन्दा नमुना वस्ती भनिएपनि पानी र बिजुलीको सुविधा भने छैन ।’’ स्थानीयले पर्वत जिल्लाबाट जडान भएको विद्युत उयोग गर्दै आएका छन् । उपभोक्ता समिति, वडा कार्यालय र खानेपानी तथा सरसफाई कार्यालयबीचको समन्वय अभावले आयोजनाले पूर्णता नपाएको हो । खानेपानी आयोजना उपभोक्ता समितिका अध्यक्ष कृष्ण माझीले कोरोना महामारीका कारण खानेपानी योजना समयमै नसकिएको र अहिले विद्युत् जडानको काम नहुँदा पानी नआएको बताउनुभयो ।धारा निर्माण, ट्याङ्की तथा वितरण पाइपलगायत भौतिक पूर्वाधारमा खानेपानी कार्यालयको ३० लाख रुपियाँ खर्च भएको छ । खानेपानी तथा सरसफाई डिभिजन कार्यालय बागलुङका सूचना अधिकारी तथा इन्जिनियर इश्वरीप्रसाद शर्माले हिउँद भित्र माझी वस्तीमा खानेपानी पुग्ने गरी काम गर्ने प्रतिबद्धता व्यक्त गर्नुभयो । उहाँले भन्नुभयो, ‘‘उपभोक्ता समिति, कार्यालयबीच समन्वयको अभाव देखिन्छ । आउँदो हिउँदमा स्थानीयले घरमै पानी पाउँछन् ।’’